SIKRET SPOR: Politiet var raskt på stedet etter at de ble varslet om ran og voldtekt på Narvesen i Bogstadveien i Oslo. Tre dager senere ble de to guttene pågrepet. Foto: Frank H. Evensen

Brukte ransutbyttet på hotell – tiltalt for ny voldtekt

De guttene som har tilstått ranet hvor en 17 år gammel jente ble voldtatt, skal ifølge tiltalen ha voldtatt en 15 år gammel jente tre dager senere.

25. april 2016

Artikkelen er over fire år gammel

Guttene er henholdsvis 16 og 18 år gamle. Den yngste av de to har erkjent at han voldtok den 17 år gammel jenta som sto bak disken under ranet av en Narvesen-kiosk i Bogstadveien i Oslo før jul i fjor. 18-åringen har erkjent at han deltok i ranet, men han stakk fra stedet med pengene før voldtekten skjedde.

Les også: Voldtektstiltalt (16) til kioskansatt (17): – Vil du dø i dag?

Ransutbyttet skal blant annet ha blitt brukt til å bo på hotell i hovedstaden. Tre dager etter ranet mener påtalemyndigheten at guttene utførte en voldtekt i fellesskap. Fornærmede er en 15 år gammel jente som hadde blitt kjent med guttene via felles venner og sa ja til å bli med til rommet de hadde på Anker hotell.

– Det startet med at de prøvde å ta på meg. Jeg sa: «Slutt, bare gi faen, liksom». Det var et par ganger de hørte på meg, men de startet igjen fem minutter etterpå, sier hun i politiavhøret.

Rettssaken hvor ranet og voldtektene behandles startet mandag. Siden 15-åringen er mindreårig, og ikke ønsket å forklare seg i vitneboksen, ble videoopptaket av politiavhøret spilt av i retten.

– Jeg tenkte først at de tullet med meg og jeg sa: «Dere skal ikke voldta meg». Da sa de nei, og så sa de: «Hvis vi skulle det gjort det, så ville vi tatt kvelertak eller noe», så viste han det på meg, men han holdt taket rundt halsen mye lenger enn han trengte, sier jenta i avhøret.

BODDE PÅ HOTELL: Ifølge tiltalen skjedde den siste voldtekten på Anker hotell. Begge de tiltalte nekter straffskyld. Foto: Morten Holm NTB scanpix

Jenta har forklart at hun flere ganger sa nei uten at de hørte på henne.

– Til slutt gråt jeg bare lydløst, sier hun i politiavhøret.

Voldtekten skal ifølge tiltalen ha skjedd natten før de to guttene ble pågrepet av politiet for kioskranet. Den 15 år gamle jenta var sammen med de to guttene da de observert av vektere som varslet politiet.

Begge de to tiltalte nekter for å ha voldtatt 15-åringen.

– Min klient har tatt alvoret innover seg når det gjelder Narvesen-saken. Når det gjelder hendelsen på Anker hotell, så synes han tiltalen er fryktelig frustrerende. Han er helt tydelig på at det var frivillig fra hennes side, sier den tiltalte 16-åringens forsvarer, Marijana Lozic, til VG.

16-åringen, som opprinnelig kommer fra Tanzania, er i dag varetektsfengslet ved det nye ungdomsfengselet på Eidsvoll. Den andre tiltalte, som kom til Norge fra Afghanistan som åtteåring, er plassert på en barnevernsinstitusjon. Begge har vært under omsorg av barnevernet.

Publisert: 25.04.16 kl. 19:47

Les også

Mer om Voldtekt Krim